Title: กฎกระทรวงยกเว้นค่าธรรมเนียมการโอนทะเบียนรถจากการควบรวมกิจการของสถาบันการเงินตามแผนพัฒนาระบบสถาบันการเงิน ระยะที่ 2 พ.ศ. 2557

กฎกระทรวง

กฎกระทรวง
ยกเว้นค่าธรรมเนียมการโอนทะเบียนรถจากการควบรวมกิจการของสถาบันการเงิน
ตามแผนพัฒนาระบบสถาบันการเงิน
ระยะที่ ๒
พ.ศ. ๒๕๕๗[๑]

อาศัยอำนาจตามความในมาตรา ๗ วรรคหนึ่ง
แห่งพระราชบัญญัติการขนส่งทางบก พ.ศ. ๒๕๒๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงคมนาคมออกกฎกระทรวงไว้
ดังต่อไปนี้

ข้อ ๑  ให้ยกเลิกกฎกระทรวงยกเว้นค่าธรรมเนียมการโอนทะเบียนรถจากการควบรวมกิจการของสถาบันการเงินตามแผนพัฒนาระบบสถาบันการเงิน
ระยะที่ ๒ พ.ศ. ๒๕๕๔

ข้อ ๒  ให้ยกเว้นค่าธรรมเนียมการโอนทะเบียนรถที่อยู่ในระหว่างการให้ลูกหนี้เช่าซื้อสำหรับสถาบันการเงินที่ควบรวมกิจการตามแผนพัฒนาระบบสถาบันการเงิน
ระยะที่ ๒ ที่คณะรัฐมนตรีได้มีมติเห็นชอบเมื่อวันที่ ๑๕ มกราคม พ.ศ. ๒๕๕๖ ทั้งนี้
เฉพาะสถาบันการเงินที่ควบรวมกิจการภายในปี พ.ศ. ๒๕๕๓ ถึงปี พ.ศ. ๒๕๕๗
และต้องดำเนินการโอนทะเบียนรถที่อยู่ในระหว่างการให้ลูกหนี้เช่าซื้อให้แล้วเสร็จภายในวันที่
๓๑ ธันวาคม พ.ศ. ๒๕๕๗

ให้ไว้
ณ วันที่ ๔ มีนาคม พ.ศ. ๒๕๕๗
พลเอก
พฤณท์  สุวรรณทัต
รัฐมนตรีช่วยว่าการกระทรวงคมนาคม
ปฏิบัติราชการแทน
รัฐมนตรีว่าการกระทรวงคมนาคม

หมายเหตุ
:- เหตุผลในการประกาศใช้กฎกระทรวงฉบับนี้ คือ
โดยที่คณะรัฐมนตรีได้มีมติเมื่อวันที่ ๑๕ มกราคม พ.ศ. ๒๕๕๖
เห็นชอบให้ขยายระยะเวลาของมาตรการทางภาษีและค่าธรรมเนียมจากการควบรวมกิจการตามแผนพัฒนาระบบสถาบันการเงิน
ระยะที่ ๒ ไปถึงวันที่ ๓๑ ธันวาคม พ.ศ. ๒๕๕๗ ตามที่กระทรวงการคลังเสนอ
สมควรยกเว้นค่าธรรมเนียมการโอนทะเบียนรถที่อยู่ในระหว่างการให้ลูกหนี้เช่าซื้อสำหรับสถาบันการเงินที่ควบรวมกิจการ
และโดยที่มาตรา ๗ แห่งพระราชบัญญัติการขนส่งทางบก พ.ศ. ๒๕๒๒
บัญญัติให้รัฐมนตรีว่าการกระทรวงคมนาคมมีอำนาจออกกฎกระทรวงยกเว้นค่าธรรมเนียม  จึงจำเป็นต้องออกกฎกระทรวงนี้

ปริยานุช/ผู้จัดทำ
๒๕ มีนาคม ๒๕๕๗

เอกฤทธิ์/ผู้ตรวจ
๙ เมษายน ๒๕๕๗

[๑] ราชกิจจานุเบกษา
เล่ม ๑๓๑/ตอนที่ ๓๒ ก/หน้า ๔/๑๗ มีนาคม ๒๕๕๗